CELEX: 32012D0369
Language: lv
Date: 2012-06-22 00:00:00
Title: 2012/369/ES: Padomes Lēmums ( 2012. gada 22. jūnijs ), ar ko atceļ Lēmumu 2010/285/ES par pārmērīga budžeta deficīta situāciju Vācijā

11.7.2012   
            
            
               LV
            
            
               Eiropas Savienības Oficiālais Vēstnesis
            
            
               L 179/17
            
         PADOMES LĒMUMS
   (2012. gada 22. jūnijs),
   ar ko atceļ Lēmumu 2010/285/ES par pārmērīga budžeta deficīta situāciju Vācijā
   (2012/369/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 126. panta 12. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Padome 2009. gada 2. decembrī pēc Komisijas priekšlikuma saskaņā ar Līguma 126. panta 6. punktu ar Lēmumu 2010/285/ES (1) noteica, ka Vācijā ir pārmērīgs budžeta deficīts. Padome atzīmēja, ka 2009. gadam plānotais vispārējās valdības budžeta deficīts ir 3,7 % no IKP, kas pārsniedz Līgumā noteikto atsauces vērtību – 3 % no IKP, bet 2009. gadā plānotais vispārējās valdības kopējais parāds– 74,2 % no IKP, kas pārsniedz Līgumā noteikto atsauces vērtību – 60 % no IKP (2).
            
         
               (2)
            
            
               Saskaņā ar Līguma 126. panta 7. punktu un 3. panta 4. punktu Padomes Regulā (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (3), Padome 2009. gada 2. decembrī, pamatojoties uz Komisijas ieteikumu, adresēja Vācijai ieteikumu, lai novērstu pārmērīgo budžeta deficītu vēlākais līdz 2013. gadam. Ieteikums tika publiskots.
            
         
               (3)
            
            
               Līgumiem pievienotā Protokola par pārmērīga budžeta deficīta novēršanas procedūru 4. pantā noteikts, ka Komisija sniedz datus šīs procedūras īstenošanai. Piemērojot šo protokolu, saskaņā ar 3. pantu Padomes Regulā (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (4), dalībvalstīm divreiz gadā, proti, līdz 1. aprīlim un līdz 1. oktobrim, jāpaziņo valdības budžeta deficīta un parāda dati un citi saistītie rādītāji.
            
         
               (4)
            
            
               Lemjot par to, vai lēmums par pārmērīga budžeta deficīta situāciju būtu jāatceļ, Padomei būtu jāpieņem lēmums pamatojoties uz paziņotajiem datiem. Turklāt lēmums par pārmērīga budžeta deficīta situāciju būtu jāatceļ tikai tad, ja Komisijas prognozes liecina, ka prognožu laikposmā budžeta deficīts nepārsniegs robežlīmeni – 3 % no IKP (5).
            
         
               (5)
            
            
               Pamatojoties uz Komisijas (Eurostat) datiem, kas saskaņā ar Regulas (EK) Nr. 479/2009 14. pantu sniegti pēc tam, kad Vācija līdz 2012. gada 1. aprīlim sniedza paziņojumu, kā arī pamatojoties uz Komisijas dienestu 2012. gada pavasara prognozi, ir pamatoti šādi secinājumi:
               
                           —
                        
                        
                           vispārējās valdības budžeta deficīts Vācijā 2009. gadā bija 3,2 % no IKP un 2010. gadā – 4,3 % no IKP, taču 2011. gadā – divus gadus pirms Padomes noteiktā termiņa – tas tika samazināts līdz 1 % no IKP, kas ir mazāk par atsauces vērtību 3 %. Šo uzlabojumu palīdzēja panākt labvēlīgi cikliskie nosacījumi, spēcīgs darba tirgus, stimulēšanas pasākumu pakāpeniska izbeigšana, fiskālās konsolidācijas pasākumi un finanšu nozares stabilizācijas pasākumu, kas vērsti uz budžeta deficīta novēršanu, vienreizējās ietekmes pakāpeniska izzušana iepriekšējā gadā,
                        
                     
                           —
                        
                        
                           Vācijas 2012. gada stabilitātes programmā plānots, ka budžeta deficīts 2012. gadā joprojām būs 1 % no IKP un 2013. gadā samazināsies līdz 0,5 % no IKP, kas kopumā atbilst Komisijas dienestu prognozei par budžeta deficītu 0,9 % apmērā no IKP 2012. gadā un 0,7 % no IKP 2013. gadā. Tādējādi ir paredzēts, ka budžeta deficīts paliks ievērojami mazāks par atsauces vērtību 3 % no IKP. Turklāt saskaņā ar Komisijas dienestu prognozi cikliski koriģētais budžeta deficīts, neieskaitot vienreizējus un citus pagaidu pasākumus, 2012. gadā būs 0,4 % no IKP un 2013. gadā – 0,3 % no IKP. Vienlaikus ir paredzēts, ka 2012. gadā valdības izdevumu pieaugums, neieskaitot diskrecionāros ieņēmumu pasākumus, pārsniegs izdevumu rādītāju, kā noteikts 5. panta 1. punktā Padomes Regulā (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (6), bet 2013. gadā izdevumu rādītājs netiks pārsniegts,
                        
                     
                           —
                        
                        
                           parāda un IKP attiecība 2010. gadā strauji pieauga par 8,6 procentpunktiem līdz 83,0 %, jo īpaši dēļ samazinātas vērtības aktīvu nodošanas "sliktajām bankām" finanšu nozares stabilizācijas kontekstā. Saskaņā ar stabilitātes programmu pēc kopējā parāda samazināšanās līdz 81,2 % no IKP 2011. gadā, eurozonas stabilizācijas pasākumu rezultātā tas atkal palielināsies līdz 82,0 % no IKP 2012. gadā, pēc tam samazināsies līdz 80 % no IKP 2013. gadā un tad turpinās samazināties. Tas kopumā atbilst Komisijas dienestu prognozei, ka parāda un IKP attiecība 2012. gadā būs 82,2 % un 2013. gadā – 80,7 %, neņemot vērā iespējamos ieguvumus no "slikto banku" likvidācijas.
                        
                     
         
               (6)
            
            
               Saskaņā ar Līguma 126. panta 12. punktu Padomes lēmums par pārmērīga budžeta deficīta situāciju jāatceļ, ja Padome atzīst, ka pārmērīgs budžeta deficīts attiecīgajā dalībvalstī ir novērsts.
            
         
               (7)
            
            
               Padome atgādina, ka, sākot no nākamā gada pēc pārmērīga budžeta deficīta novēršanas, Vācija atrodas trīs gadu pārejas laikposmā (2012–2014), kurā parāda kritērija prasība ir jāuzskata par izpildītu tad, ja valsts gūst pietiekamus panākumus, nodrošinot atbilstību parāda samazināšanas kritērijam saskaņā ar Regulas Nr. 1467/97 2. panta 1.a punktu. Finanšu korekcijas, ko Vācija plānojusi savā stabilitātes programmā, atbilst pietiekamu panākumu gūšanai, nodrošinot atbilstību parāda samazināšanas kritērijam pārejas posma beigās.
            
         
               (8)
            
            
               Padome uzskata, ka pārmērīgs budžeta deficīts Vācijā ir novērsts, un tāpēc būtu jāatceļ Lēmums 2010/285/ES,
            
         IR PIEŅĒMUSI ŠO LĒMUMU.
   1. pants
   No vispārējā novērtējuma izriet, ka pārmērīgs budžeta deficīts Vācijā ir novērsts.
   2. pants
   Ar šo atceļ Lēmumu 2010/285/ES.
   3. pants
   Šis lēmums ir adresēts Vācijas Federatīvajai Republikai.
   
      Luksemburgā, 2012. gada 22. jūnijā
      
         
            Padomes vārdā –
         
            priekšsēdētājs
         
         V. SHIARLY
      
   
   
      (1)  OV L 125, 21.5.2010., 38. lpp.
   
      (2)  Valsts kopbudžeta deficīts un parāds 2009. gadam vēlāk tika pārskatīts, nosakot attiecīgi pašreizējos 3,2 % no IKP un 74,4 % no IKP.
   
      (3)  OV L 209, 2.8.1997., 6. lpp.
   
      (4)  OV L 145, 10.6.2009., 1. lpp.
   
      (5)  Atbilstīgi “Specifikācijām, kā īstenot Stabilitātes un izaugsmes paktu, un pamatnostādnēm par stabilitātes un konverģences programmu formu un saturu”, par ko Padome vienojās 2012. gada 24. janvārī. Skatīt: http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (6)  OV L 209, 2.8.1997., 1. lpp.